JY LEES NOU Daar's krieketkoors – hier's als oor die Wêreldbeker
Dis Wêreldbekerkriekettyd, en ons loer na wat aanhangers vanjaar kan verwag.
Eendagkrieket se grootste skouspel is weer om die draai – en krieket­liefhebbers kan uitsien na 'n fees van lopies en paaltjies én 'n nuwe formaat.
Suid-Afrikaners wil natuurlik almal sien of die Proteas oplaas daar in Engeland die "so naby, maar tog so ver"-spoke van die verlede kan besweer en op 14 Julie as kampioen gekroon kan word.
Die trofee waaroor al die spanne meeding. Foto: Gallo Images/ Getty Images
Aan talent skiet ons klaarblyklik nie tekort nie. Wat kolwers en boulers betref, vertoon ons vanjaar stellig net so goed op die Internasionale Krieketraad (IKR) se wêreldranglys as ander topspanne met 'n wenkans.
"Ons het net so 'n goeie kans as enige ander span," sê Shaun Pollock, voormalige kaptein van die Proteas, aan Huis­genoot. Hy meen die toernooi se nuwe formaat, waar almal teen mekaar speel, is regverdig.
"As ons dan in die topvier kan eindig en ons ouens is op peil en speel so goed as wat hulle kan, het ons beslis 'n kans om te wen."
Watter spanne het na sy mening 'n kans om na die halfeindstryde op 9 en 11 Julie deur te dring? Shaun ­reken: "As ek 'n topvier moet kies, is dit Engeland, Indië, Australië – en Suid-Afrika."
Die Wêreldbekerkriekettoernooi word van 30 Mei tot 14 Julie deur Engeland aangebied, met 'n paar wedstryde in Wallis. Elkeen van die 10 deelnemende lande speel vanjaar in 'n rondomtalieformaat teen elke ander span, waarna die vier spanne met die meeste punte na die halfeindronde deurdring.
Met vyf trofeë uit die 11 Wêreldbekertoernooie sedert die eerste een in 1975 was Australië tot dusver bobaas in dié toernooi. Vanjaar word veral die gasheerspan, Engeland, en Virat Kohli se Indiese span deur beroepswedders as guns­telinge uit­gesonder.
Suid-Afrika: Hope talent, nog 'n geleentheid
Sedert sy terugkeer tot wêreldkrieket in 1991 is Suid-Afrika een van die topspanne, maar in sy sewe Wêreldbekertoernooie kon hy nog nie beter vaar as vier halfeindstryde nie. Dr. Ali Bacher, voormalige Suid-Afrikaanse kaptein en krieketadministrateur, meen geluk speel 'n rol.
"Ons het nie in die vorige Wêreldbeker ge-choke nie. Ons het bloot slegte geluk ervaar."
Hy meen weerstoestande in Engeland kan in ons guns tel as ons boulers in oortrokke toestande groter swaai kan bewerkstellig. Hy noem 'n paar sleutelspelers.
"Quinton de Kock kan op sy eentjie vir ons 'n wedstryd wen. En Aiden Markram het enorme potensiaal." Ons twee boultroefkaarte is Kagiso Rabada en die draaier Imran Tahir, en Faf du Plessis is 'n taai karakter en as kaptein 'n goeie leier.
Ali glo dis goed dat die Proteas nie die gunsteling is nie. "Daar's minder druk op ons in hierdie Wêreldbeker. Die fokus kan op ander spanne wees, en dit kan in ons guns tel."
Ons voormalige snelbouler Fanie de Villiers stem saam dat geluk 'n faktor is in sulke toernooie. "Kyk maar na rugby . . . Hoeveel keer het die beste span daar nie die Wêreldbeker kon wen nie," sê hy met verwysing na hoe lank die Webb Ellis-trofee die All Blacks ontwyk het.
Al ontbreek van ons spelers ervaring, is ons steeds goed genoeg om tot in die halfeindstryd te vorder, meen Fanie. Hy sê Engeland en Indië is beter gebalanseerde eenhede as die res.
"Maar gaan die geluk noodwendig aan hul kant wees? Op een deurslaggewende dag kan ons, Nieu-See­land of selfs Pakistan hulle uitstof."
Hou die SA spelers dop
Quintin de Kock (26)
Quintin de Kock. Foto: Gallo Images/ Getty Images
Internasionale eendagwedstryde: 106
Lopies: 4 602
Hoogste telling: 178
Quinton, vierde op die IKR-­eendagkolfranglys, is as openingskolwer en paaltjiewagter een van die hoekstene van ons span. Hy het 149 vang­skote en agt stonkslae agter sy naam. Die krieketontleder en oud-Aussie-­kaptein Ian Chappell het Quinton en Virat Kohli uitgesonder as spelers wat hul span in dié Wêreld­beker in taai oomblikke kan inspi-reer en hulle dryfkrag kan gee.
Kagiso Rabada (24)
Beste boulsyfer: 6/16
Kagiso is tans vyfde op die IKR-­eendagboulranglys en word op sy jong ouerdom reeds as een van die beste boulers wêreldwyd beskou. In 2014 het dié lenige snelbouler die Suid-­Afrikaanse o.19-span met 14 paaltjies gehelp om die junior Wêreldbeker te wen.
Met sy vaart en oordeelkundige boulwerk is hy goud werd in 'n druksituasie. Hy was naas sy Suid-Afrikaanse spanmaat Imran Tahir die grootste paaltjievraat in IPL-krieket vanjaar.
Faf du Plessis (34)
Faf du Plessis. Foto: Gallo Images/ Getty Images
Lopies: 5 120
Hoogste telling: 185
Dis sy eerste Wêreldbeker as kaptein, maar sy derde toernooi. Benewens sy kalm leierskap is hy danksy sy vermoë om vinnig te kolf én 'n kolfbeurt te anker een van die Proteas se staatmakers.
Dié Titans- en IPL-Chennai Super Kings-held is 'n ratse veldwerker met veilige hande en is tans vyfde op die IKR-eendagkolfranglys.
Ander sterre om dop te hou
Virat Kohli. Foto: Gallo images/ Getty Images
Lopies: 10 843
Hoogste telling: 183
Die no. 1-kolwer op die eendag- én toetsranglys word tans beskou as die beste krieketspeler vandag. Ian Chappell skryf boonop die kaptein van die Indiese span "is op pad om as die grootste krieketspeler van alle tye beskou te word".
Virat spog onder meer met die hoogste eendagkolfgemiddelde ooit in die IKR-rangstelsel. Voeg daarby die meedoënlose dryfkrag en bestendigheid wat hom Indië die toptoetsspan en een van die groot drie in eendagkrieket help maak het, en jy kan maar weet hy sál 'n rol in Engeland speel.
Jasprit Bumrah. Foto: Gallo images
Beste boulsyfer: 5/27
Jasprit Bumrah is Indië se weergawe van snellers soos ons Kagiso en Nieu-­Seeland se Trent Boult. Hy het aanvanklik aandag getrek met sy onortodokse boulaksie, wat 'n mens aan 'n Middeleeuse katapult herinner. Maar nou is die relatiewe jongeling reeds boaan die eendagboulranglys. Hy het ook al op die T20-toneel amok gemaak.
Ben Stokes (27)
Ben Stokes. Foto: Gallo Images/ Getty Images
Lopies: 2 125
Hoogste telling: 102
Beste boulsyfer: 5/61
Joe Root is die Drie Leeus se kolfmaestro, maar 'n Ben op sy stukke is die vuur in die enjin-­kamer. Veelsydige spelers soos dié geta­toeëerde deeltydse kroegvegter kom goed te pas in WB-krieket, en Ben is die ware Jakob met kolf, bal en boonop hope veggees.
Mitchell Starc (29)
Mitchell Starc. Foto: Gallo Images/ Getty Images
Beste boulsyfer: 6/28
Hy staan al 'n geruime tyd Mitchell Johnson se skoene vol as hoofboelie van die Aussie-boulaanval. Die jonger Mitchell kan volgens kenners die bal ook ietwat vernuftiger laat swaai. Sy in­swaaiballe het menige kolwer by die vorige Wêreldbeker soos 'n springhaas in kopligte laat lyk. Met sy 22 paaltjies in daardie toernooi is die 1,96 m-blits dan ook eindelik as speler van die 2015-Wêreldbeker aangewys.
Kane Williamson (28)
Kane Williamson. Foto: Gallo Images/ Getty Images
Lopies: 5 554
Hoogste telling: 145
Martin Guptill, sy ouer spanmaat met die kanonkolf, hou die rekord vir die hoogste WB-kolftelling, maar "Kaptein Kane" is voortreflik in al drie formate en was onder meer die Kiwi-­kolwer wat die vinnigste 3 000 lopies in eendagkrieket kon behaal.
Soos ons Faf is hy 'n uitstekende veld­werker, en sy geestelike krag maak hom voorts 'n goeie kaptein.